# Ellekappa

Ellekappa és el pseudònim de Laura Pellegrini (Roma, 1955), ninotaira italiana, que publica habitualment les seves vinyetes satíriques al diari La Repubblica.

## Biografia

Es va diplomar en un institut de disseny de moda i en la dècada de 1970 es va iniciar com a il·lustradora professional a la revista Città futura, de la Federació Juvenil Comunista Italiana (organització que depenia del Partit Comunista Italià). Aviat es revela el seu talent com a ninotaira de sàtira política i costumista i comença a col·laborar en altres publicacions: Linus (còmic per a adults que no ha parat de publicar-se des de 1965) Satyricon (suplement satíric del diari La Repubblica, on també publica vinyetes), Tango,(suplement humorístic de L'Unità, publicat de 1986 a 1988) Cuore, Il Manifesto, Quotidiano Donna, Noi Donnes, L’Unità, Smemoranda (agenda / amanac anual) i Il Corriere della Sera.
És autora del disseny del carnet 2019/2020 de l'Associació Recreativa i Cultural Italiana (ARCI), una entitat que des de 1957 és present per tot Itàlia, amb més d'un milió de persones associades.

## Estil

L'estil dels seus dibuixos és molt característic i inconfusible: els seus personatges són bastant grassonets i amb corbes, els ulls sortits, nassos punxeguts i la barbeta prominent. Les vinyetes solen ser en blanc i negre, sense cap fons, de manera que l’atenció es concentra en els personatges dibuixats, que molt sovint són dues dones. Amb un diari a la mà o davant d’un televisor, aquestes dones es fan preguntes sobre temes d’actualitat, amb ironia i de vegades fins i tot crueltat; desmunten tòpics, idees molt difoses i eslògans que se solen repetir una vegada i una altra. Són personatges que combaten la retòrica populista de la dreta i també la rivalitat autodestructiva de l'esquerra italiana, sense ser però indiferents.
Al llarg dels anys, les seves vinyetes han estat testimoni de la vida italiana i sovint hi ha tractat temes delicats com ara la màfia, la precarietat laboral o les guerres fratricides promogudes pels Estats Units. L'estructura del diàleg dels seus personatges sol sempre la mateixa: un d'ells fa una pregunta o una afirmació i l'altre respon o replica de manera sorprenent, irreverent, però mai vulgar

## Compromís polític

D'acord amb les seves idees polítiques, Ellekappa ha publicat les seves vinyetes principalment en diaris o revistes de l'esquerra italiana i els seus personatges hi han expressat opinions pròpies dels electors o dels intel·lectuals d'esquerres.
Sobre la seva sàtira política en relació a la realitat del panorama polític italià, va dir en una entrevista de 2019: «De fet, hi ha el risc de sentirse aclaparats pel nou rumb de la política, que saboteja tota lògica i és alhora ridícul i tràgic. Abans n'hi havia prou a dir “el rei està nu”; ara, el rei no només està nu, sinó que presumeix d'estar-ho…».
El 1999 va signar, junt amb Francesco Tullio Altan, Dario Fo, Michele Serra i Sergio Staino, una carta adreçada a Massimo d’Alema, aleshores primer ministre d’Itàlia, en què li demanaven que retirés la denúncia que havia interposat contra ninotaire satíric Forattini, a causa d’un vinyeta publicada pel ninotaire a La Repubblica.

## Llibres

Le nostre idee non moriranno quasi mai (Einaudi, 2002)
Le leggi fondamentali della stupidità umana (Il Mulino, il·lustracions d'Ellekappa)

## Referències

* ↑ «Satira, in Auditorium i vignettisti Sergio Staino ed Elle Kappa» (en italià). #gonews.it, 08-04-2016. [Consulta: 11 abril 2021].
* ↑ Passarella, Giancarlo. «ElleKappa (pseudonimo di Laura Pellegrini) realizza la passionale tessera 2019/2020 dell'ARCI -» (en italià). Musicalnews.com, 28-09-2019. [Consulta: 11 abril 2021].
* ↑ Michero, Stefano. «Badalucco: la vignettista Ellekappa firma l'illustrazione che promuoverà il Bistrot dell'Ulivo 2015» (en italià). SanremoNews, 27-03-2015. [Consulta: 11 abril 2021].
* 1 2 3 Barbisan, Ilaria. «È la satira, belleza!». A: Vittorio Spinazzola. Tirature '15. Gli intellettuali che fanno opinione (pdf) (en italià). Milà: Il Saggiatore / Fondazione Arnoldo e Alberto Mondadori, 2015, p. 64-70 [Consulta: 11 abril 2021].
* ↑ Cantarella, Johnny Vigano, Alessio. «Carta al primer ministre Massimo d’Alema» (en italià), Archivio Franca Rame Dario Fo. Arxivat de l'original el 2021-04-11. [Consulta: 11 abril 2021].
* ↑ «"Le leggi fondamentali della stupidità umana" illustrato da Ellekappa» (en italià). Il Libraio.it, 17-01-2018. [Consulta: 11 abril 2021].